AlexejDobrolubov/national_council_slovak_2010 huggingface dataset:
57. schôdza NR SR - 1.deň - B. popoludní 3
Dátum: 2022-02-08
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

42. Ďakujem veľmi pekne za slovo, pán predsedajúci. Pán predseda, ja ti chcem veľmi pekne poďakovať, chcem aj poďakovať Jurajovi Blanárovi, ktorý prečítal celé stanovisko generálneho prokurátora, a myslím si, že každý súdny človek, ktorý toto počul, si musel spraviť jednoznačný obraz. Ja by som ešte doplnil v rámci toho, keď niektorí koaliční poslanci, a teda hlavne minister Naď a Korčok, sa snažia túto zmluvu porovnávať s inými zmluvami, napríklad s takou maďarskou zmluvou, a dovolím si prečítať možno len z totálnej analýzy porovnania zmlúv medzi Maďarskom a Slovenskom, kde už napríklad v prvom článku si už Maďarsko zadefinovalo nedotknuteľnosť suverenity oboch zmluvných strán nad svojím územím a, samozrejme, takáto klauzula vo verzii našej slovenskej chýba. Napríklad v čl. 3, ktorý sa venuje prístupu k dohodnutým zariadeniam a priestorom, maďarská zmluva zohľadňuje rešpektovanie svojich medzinárodných právnych záväzkov, ale podľa slovenskej zmluvy však medzinárodné právne záväzky Slovenskej republiky nemusia byť zmluvnými stranami rešpektované. Ďalej napríklad, naopak, v slovenskej zmluve na rozdiel od maďarskej pribudla možnosť z dohodnutých zariadení riadiť operácie krízového manažmentu. Ako sú napríklad operácie na udržanie mieru, vynútenie mieru, prevencie konfliktu a tak ďalej a tak ďalej. V tomto prípade sa bavíme napríklad o type operácie, ktorá tu už bola v minulosti, ako bola napríklad takzvaná humanitárna pomoc a to bolo bombardovanie Juhoslávie. Ďalej, samozrejme, podľa slovenskej zmluvy môžu sily USA vykonávať akúkoľvek stavebnú činnosť bez schválenia slovenských orgánov či úradov. Naši južní susedia Maďari si toto v zmluve zakotvili povinnosť, že musia v prípadoch spolupracovať s maďar... (Prerušenie vystúpenia časomerom.)
51. schôdza NR SR - 13.deň - B. popoludní 2
Dátum: 2021-12-14
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

113. Ďakujem veľmi pekne za slovo, pán predsedajúci. Pán predseda výboru Jaroslav Karahuta, myslím si, že si veľmi vecne a odborne pomenoval problémy predkladaného dvanásťstranového pozmeňovacieho návrhu, kde niektorí koaliční poslanci chcú zmeniť toto ustanovenie v tomto zákone. A ja poviem jednu vec, že pani Zemanová po sedemnástej, keď sa malo začať hlasovať a hlasovalo sa, prihlásila sa a dvomi minútami, kde povedala v úvode, že sa predloží tento pozmeňovací návrh, a povedala, že týmto pozmeňovacím návrhom idú riešiť najskôr zonáciu a až potom samotný prevod správy. Ale realita v tomto pozmeňovacom návrh je iná. V rámci TANAP-u, kde reorganizujú, čiže správa sa mení k 1. 4. 2020 (2022, pozn. red.), hovoria v TANAP-e, že sa to zmení, ale všetci dobre vieme, že v TANAP-e nie je spravená zonácia. Čiže si protirečia a klamú v danom pozmeňovacom návrhu. Na druhej strane klamú aj v tom, že hovoria, že sa to nedotýka súkromných vlastníkov, ale dotýka. Však sa to dotýka v správe Slovenského pozemkového fondu nezistených vlastníkov. Čiže neriešia týmto pozmeňovacím návrhom to. A ja by som chcel prostredníctvom tohto, tejto mojej faktickej hlavne apelovať na tých koaličných poslancov, ktorí sa možnože na poslednú chvíľu rozhodli, že podporia tento pozmeňovací návrh a túto reformu. Ale, kolegyne, kolegovia, to nie je reforma. My všetci sme za reformu národných parkov. My chceme, aby tie národné parky fungovali. Ale toto nemôžete robiť takýmto spôsobom. Nastavte to normálne a podporí to aj koalícia, aj opozícia. Ale to, čo robíte týmto pozmeňovacím návrhom, nie je reforma národných parkov. A, bohužiaľ, realita bude taká, že fakt v skutočnosti ide len o to, aby tretí sektor a mimovládne organizácie mohli na veľakrát nezmyselné projekty čerpať milióny a milióny eur. Ďakujem veľmi pekne.
51. schôdza NR SR - 3.deň - B. popoludní
Dátum: 2021-11-25
Poslanec: Takáč, Richard (SMER - SD)
Druh vystúpenia: Vystúpenie v rozprave

149. Ďakujem veľmi pekne, pán predsedajúci. Kolegyne, kolegovia, aj tí, ktorí tu nesedíte a počúvate nás z kancelárií a možnože cez telefóny z áut, chcem vás vyzvať, hlavne koaličných poslancov, na podporu tejto novelizácie zákona na ochranu slovenskej pôdy. A možnože tu máme nejaké otázniky a verím, že by sme ich, že ich vieme potom vyprecizovať a upraviť v druhom čítaní. A hlavne chcem vyzvať tých poslancov, ktorí to vnímajú tak, že treba chrániť slovenskú pôdu, a nestotožňujú sa s takým postojom a pohľadom liberálov zo strany SaS, ktorí majú na to úplne iný názor, ktorý by najradšej predali všetku štátnu pôdu a všetko štátne je zlé, všetko je najlepšie, keď to budú vlastniť súkromníci. Takže chcem poprosiť o podporu a verím, že v druhom čítaní sa nám podarí toto upraviť. Ďakujem veľmi pekne.
51. schôdza NR SR - 3.deň - B. popoludní
Dátum: 2021-11-25
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

145. Ďakujem veľmi pekne za slovo, pán predsedajúci. Tonko Stredák, chcem ti poďakovať za zhrnutie toho celého. Myslím si, že vieš, o čom hovoríš. Presne si aj vyvrátil tie slová tuto niektorých kolegov koaličných o tom, napríklad pani kolegyne zo SaS-ky, že zas tu začala s tým predtým, že dvanásť rokov a tak ďalej a tak ďalej, a pritom si ty presne povedal, že aké kroky sme my podnikli. Od roku 2013 sme nemali na Slovensku už z hľadiska prechodného obdobia po vstupe do Európskej únie chránené legislatívne nákup, respektíve predaj slovenskej pôdy pre cudzích, zahraničných rôznych investorov. Po tomto roku, ako si povedal, strana SMER – sociálna demokracia prišla so zákonom z roku 2014, 140 presne, o ktorom sa bavíme, ktorý teraz novelizujeme, ktorým sme, ktorým sme začali chrániť. Štyri roky poviem, že sme možnože nie úplne stopercentne, ale minimálne sme znemožnili a znefunkčnili vo veľkom nákup našej slovenskej pôdy rôznymi zahraničnými investormi. I napriek tomu sa to úplne nepodarilo, lebo sám si povedal, že máme tu pár subjektov, ktoré vlastnia napríklad 10-tisíc hektárov už slovenskej pôdy. A toto je presne príklad toho, ako sa k tomu postavili vtedajší opoziční poslanci – OĽaNO, SaS, KDH – a napadli to na Ústavnom súde. A my sme pripravovali ďalšiu legislatívu, ale, samozrejme, teraz sú pri moci, vo vláde títo páni, ktorí to napadli na Ústavnom súde, a ja viem, že niektorým sa to nepáči, ale myslím si, že je úlohou tohto, tejto Národnej rady, aby prijala zákon na to, aby sme chránili slovenskú pôdu, lebo tú nenafúkneme, tú nevyrobíme, tú nekúpime.
51. schôdza NR SR - 3.deň - B. popoludní
Dátum: 2021-11-25
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

139. Ďakujem veľmi pekne, pán predsedajúci. Pán Kazda, ja vás úplne rešpektujem a chápem, že váš pohľad je úplne iný, liberálny, načo štát, všetko súkromníci. Čo sa týka prvej vašej veci, a to z hľadiska tej ústavy, ktorá bola prijatá v roku 2017, asi ste prešli len k bodu 5, keby ste čítali ďalej, tak natrafíte na bod 6, kde podrobnosti o právach a povinnostiach podľa odseku 1 až 5 v tej ústave ustanoví zákon. Čiže my sme to definovali v tom, to je jedna vec. Druhá vec je, čo sa týka predkupného práva a toho poradia, toho, že štát a Slovenský pozemkový fond. No, štátnu pôdu spravuje Slovenský pozemkový fond. Keď chcete, aby to spravoval niekto iný, vytvorte inštitúciu alebo to dajte pod niekoho iného, to je jedna vec. Druhá vec je tá, že my sa tu nebavíme o tom, že tie inštitúcie, ktoré sú tam v poradí od obcí, mestá, VÚC-ky a tak ďalej, budú si uplatňovať vehementne predkupné práva na všetky pozemky vo všetkých katastrálnych územiach. Tu sa bavíme o tom, že v prípade, že tam majú nejaké investície, verejné budovy a tak ďalej, tak umožníme im uplatniť si predkupné právo. Ďalšia vec. Čo sa týka toho, no napríklad v takom Maďarsku máte, máte obmedzenia nadobúdania pôdy pre nepoľnohospodárov jeden hektár. Pri fyzických osobách poľnohospodároch 300 hektárov, rodinná farma 500 hektárov a právnická osoba 1 200 hektárov. A čo sa týka, čo sa týka tých ďalších krajín, ja som to hovoril, asi ste ma nepočúvali, okrem teda, keď nechcete hovoriť o Poliakoch a Maďaroch, lebo vám vadia, tak ja hovorím napríklad o Talianoch a Francúzoch, hej? Čiže sú aj iné krajiny Európskej únie, môžme si spraviť analýzu a boli by sme prekvapení, ako to je aj v iných krajinách Európskej únie. No a hovoríte tu o signáli, ktorý tu my vysielame a vieme, že to neprejde. Tak ja vás vyzývam, podporte to, pome do druhého čítania, spravme, znovelizujme tento zákon a pome chrániť slovenskú pôdu. Len vy to nechcete.
51. schôdza NR SR - 3.deň - B. popoludní
Dátum: 2021-11-25
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

135. Ďakujem veľmi pekne za faktické poznámky. No, pani Zemanová, pani Halgašová, pardon. Pani Halgašová, stále dvanásť rokov, dvanásť rokov, dvanásť rokov, tuto ste úplne mimo a ja si myslím, že túto argumentáciu by ste mali prestať používať. V prvom rade si treba uvedomiť, že do roku 2013 sme tu mali prechodné obdobia ešte po vstupe do Európskej únie, kde nám umožňovali to, že sme mali prechodné obdobie, kde nám zamedzovalo, zamedzovalo nadobudnutie zahraničným nám to zo zákona, to bolo po vstupe do Európskej únie. Čiže, dobre. A v roku 2014 hneď potom, ako prestalo platiť toto predkupné, tieto, toto prechodné obdobie, tak vláda SMER-u prijala zákon, ktorým obmedzovala a znemožňovala, tak by som povedal, nadobúdaniu fyzickým a právnickým zo zahraničia, veľkostne a tak ďalej a tak ďalej. Však boli ste to vy, ktorí ste napadli potom na Ústavnom súde túto novelizáciu. Ja vás plne chápem, že ste proti tomu, že nesúhlasíte s tým, aby sa obmedzila výmera pre právnické osoby. Ja vás chápem, však už váš koaličný partner vám vyčítal vášho oligarchu Sabola, ktorý skupuje poľnohospodársku pôdu. Teraz sme sa dozvedeli, že ju skupuje aj v Rusku, však je to váš človek, takže ja vás chápem, že proti tomuto bojujete. Však my máme informácie, že už to bolo predložené na koaličnej rade, kde to SaS-ka vetovala. Však my vás chápeme, pani kolegyňa. Takže táto argumentácia neobstojí. Pán predseda výboru, na jednej strane hovoríš o tom, že si proti tomu, aby sa zamedzili nejaké limity, ale potom v druhej vete povieš, že tým spôsobíme to, že tí všetci, tí z Holandska, z Nemecka a tak ďalej budú mať státisíce. No nebudú mať, však tu zavádzame limity, pán kolega. Takže áno, sú to veci, ktoré sú na diskusiu a pome o tom diskutovať. Preto vieme, že bolo niečo nachystané, neprešlo to, preto sa snažíme pretlačiť na to, aby, aby... (Prerušenie vystúpenia časomerom.)
23. schôdza NR SR - 3.deň - B. popoludní
Dátum: 2021-01-28
Poslanec: Tabák, Romana (OĽANO)
Druh vystúpenia: Vystúpenie

93. Vážený predsedajúci, ctení kolegovia, týranie detí je extrémny problém. Akurát takmer vôbec sa o ňom nehovorí. Svedkovia častokrát mlčia. Tieto prípady sa odohrávajú veľmi často za zatvorenými dverami, v súkromí rodiny. V rodine, ktorá by mala - paradoxne - dieťa chrániť. Podľa slov lekárov z Detskej fakultnej nemocnice s poliklinikou v Bratislave sa stretávajú s podozrením na syndróm zneužívaného a zanedbávaného dieťaťa aj niekoľkokrát za mesiac. Nie sú to teda ojedinelé prípady. Obzvlášť závažné je týranie malých detí, ktoré sa nevedia brániť. Sú to najmä deti mladšie ako 6 rokov, pri ktorých nevieme odkontrolovať ani školskú dochádzku. Je smutné, že týmto návrhom zákona musíme reagovať na tragický príbeh 8-mesačnej Lucky z Nových Zámkov, ktorá takmer rok nechýbala ani lekárom a ani úradom. Za normálnych okolností vedie lekár presnú evidenciu o povinných preventívnych prehliadkach a očkovaní dieťaťa. Problém ale nastáva, ak rodič zmení lekára, práve tak, ako sa to stalo v prípade dnes už nebohej Lucky. Rodičia zdravotnú kartu novému lekárovi neodovzdali a vymysleli si príbeh, že dieťa je v nemocnici v Bratislave. Rodinní známi nahlásili prípad sociálnej kuratele až po dlhých mesiacoch. Až vtedy sa úradom podarilo zistiť pravdu, že malá Lucka, žiaľ, zomrela násilnou smrťou. V návrhu zákona preto zavádzame oznamovaciu povinnosť zdravotnej poisťovni. Tá bude musieť informovať orgán sociálnoprávnej ochrany detí a sociálnej kurately. Vďaka tomu budú môcť overiť, či sa poistenec môže nachádzať v ohrození života a zdravia. Som rada, že môžem byť spolupredkladateľkou tohto zákona. Našou povinnosťou je reagovať na takúto medzeru v legislatíve a postarať sa o lepšiu ochranu tých, ktorí sa brániť sami nevedia. Ďakujem vám za vašu pozornosť.
23. schôdza NR SR - 2.deň - B. popoludní
Dátum: 2021-01-27
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

133. Ďakujem za slovo. Pán Kotleba, pre vašu informáciu, samotný výbor pre európske záležitosti po prvý raz v tomto volebnom období, použil tzv. žltú kartu proti návrhu Európskej komisie. Týkala sa práve nariadenia o migrácii a azyle. Znamená to, že vyzývame Európsku komisiu na zmenu predloženého návrhu. Máme sami problém s konkrétnymi ustanoveniami Európskej komisie a nesúhlasíme s povinnými kvótami. Ale keďže nie ste členom tohto výboru, tak asi o tom neviete. Čo sa týka týchto žltých kárt, viaceré parlamenty členských krajín pripravujú vlastné námietky voči návrhu Európskej komisie. Podľa toho koľko sa ich zozbiera, musí komisia vysvetliť dôvod na odmietnutie zmien, návrh prepracovať alebo ho budú musieť stiahnuť. Ja som zvedavá, ako to dopadne. Ďakujem.
23. schôdza NR SR - 2.deň - B. popoludní
Dátum: 2021-01-27
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

125. Pán kolega Laurečník, ja by som sa chcela poďakovať, ako ste to veľmi zhrnul, čo sa vlastne dialo u nás na výbore európskych záležitostí a chcela by som zdôrazniť, čo tam padlo a čo nám vlastne vtedy povedal pán minister Korčok, je, že Slovensko je stále bezpečná krajina, to je veľmi dôležité si uvedomiť aj pre našich slovenských občanov. Takže Slovensko je stále bezpečná krajina. Ďakujem.
22. schôdza NR SR - 2.deň - B. popoludní
Dátum: 2021-01-14
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

28. Ďakujem za slovo. Pani kolegyňa Hatráková, ďakujem vám za zrozumiteľné zhrnutie tohto komplikovaného zákona, aj za poukázanie širších súvislostí, aj za analytickú činnosť napriek tak malo času, ktorý sme na tento zákon dostali. Ale musíme reagovať rýchlo, pretože pandémia sa nám môže vymknúť spod kontroly. A už len drobná poznámka. Som veľmi rada, že vážnosť situácie si uvedomujú aj kolegovia zo SaS a ostávajú v koalícii.
15. schôdza NR SR - 2.deň - A. dopoludnia
Dátum: 2020-10-14
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

28. Ďakujem za slovo. Pán poslanec Vetrák, som rada, že táto kritika k tvorbe zákonov v skrátenom legislatívnom konaní zaznela a aj tvoj prísľub k zmene rokovacieho poriadku. Takéto vystúpenia nám všetkým nastavujú zrkadlo, kde sa momentálne nachádzame, a posúvajú náš štát ďalej. Pracujeme, bojujeme a ideme za svojím cieľom, tak ako sme sľúbili ľuďom. Ďakujem veľmi pekne, že ste zastúpil náš klub.
12. schôdza NR SR - 8.deň - B. popoludní
Dátum: 2020-09-29
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

159. Ďakujem za slovo. Pani poslankyňa Cigániková, áno, rozprávali sme sa o tom, ja si to veľmi dobre pamätám, ale hlavne som hovorila, že mám najväčší problém s tým, aby ten druhý posudok bol dobrovoľný. To bolo prvé. A tiež som ti hovorila, že aj keď verím v Ježiša Krista, sa považujem za modernú ženu a ja som presný stred, ja nie som ani úplný liberál, ani úplne konzervatívec. A keďže nakoľko som na toto apelovala a oni, oni to povolili, že ten druhý posudok je dobrovoľný, tak ja nemám dôvod, prečo by som nemala za tento zákon nezahlasovať.
12. schôdza NR SR - 8.deň - B. popoludní
Dátum: 2020-09-29
Poslanec: Tabák, Romana (OĽANO)
Druh vystúpenia: Vystúpenie

155. Vážený pán predsedajúci, ctené poslankyne, ctení poslanci, vypočuli sme si veľa argumentov pre aj proti. Zo svojej pozície chápem výhrady jednej aj druhej strany. Ja sama som riešila podobné otázky, pretože som otehotnela neplánovane. Počas tehotenstva som navštevovala jednu z organizácií, ktorá ma podporovala, a dnes som slobodnou matkou a mám doma 8-mesačné dieťa. Každá žena si ale píše vlastný príbeh, a či už sa rozhodne pre dieťa, alebo nie, rozhodnutie je na nej. Úprimne vám poviem, že tento zákon by muži ani nemali predkladať, pretože nevedia, čím žena si prechádza počas tehotenstva. K obsahu zákona by som chcela povedať, že je prednostne určený tým ženám, ktoré zvažujú alebo premýšľajú o interrupcii. Opakujem, ktoré zvažujú alebo premýšľajú o interrupcii, a nie tým, ktoré sú definitívne rozhodnuté. Súhlasím s názorom, že žena má právo rozhodovať o svojom tele a týmto zákonom jej to právo nebude odobraté. Jej komfort pri riešení možno nebude taký ako pri súčasnej legislatíve, ale na druhej strane jej to môže pomôcť zodpovednejšie sa rozhodnúť. Apelovala som na to, aby v pozmeňujúcom návrhu bola druhá lekárska správa dobrovoľná, a nie povinná, a som rada, že sa to implementovalo. Som si vedomá, že v tomto čase ľudia riešia viac sociálno-ekonomické dopady koronakrízy ako kultúrno-etické otázky. Aj touto cestou chcela by som apelovať na vás kolegov, aby si uvedomili vážnosť tejto mimoriadnej situácii a začali sme sa už teraz venovať témam, ktoré budú našu spoločnosť spájať. Slovenskí občania nutne potrebujú našu pomoc a ženy patria medzi nich. Ďakujem.
10. schôdza NR SR - 1.deň - C. noc
Dátum: 2020-07-24
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

140. Ďakujem veľmi pekne za všetky faktické poznámky. A, pán poslanec Mazurek, že, na konto Igora Matoviča, že uvidíme, ako to všetko dopadne, lebo zaňho budú hovoriť hlavne výsledky, Lebo každý strom poznáme podľa ovocia. Pekný ve..., pekné ráno. (Povedané so smiechom.)
10. schôdza NR SR - 1.deň - C. noc
Dátum: 2020-07-24
Poslanec: Tabák, Romana (OĽANO)
Druh vystúpenia: Vystúpenie v rozprave

128. Ďakujem za slovo, pán predsedajúci. Príjemné dobré ráno, vážené poslankyne, vážené poslanci a tiež ctený minister. Vzhľadom k tomu, že je skoro pol štvrtej ráno, svoje vystúpenie skrátim. Ako najmladšia poslankyňa a prvá tenistka v parlamente musím uznať, že snaha o vyvodenie politickej zodpovednosti voči premiérovi je namieste. Najvyšší predstavitelia tejto krajiny by mali byť vzorom pre ostatných obyvateľov. Je správne (ruch v sále a zaznievanie gongu), že máme dnes možnosť rozhodnúť o jeho osude. (Neutíchajúci ruch v sále a zaznievanie gongu.) Nechcem nijakým spôsobom ospravedlňovať ani spochybňovať fakt, že jeho diplomová práca nie je v poriadku. Na druhej strane chcem povedať, že si ho vážim nie pre jeho vysokoškolský titul, ale preto, aký je a čo v súčasnosti robí pre Slovensko. Dostal silný mandát. Ani nie pred piatimi mesiacmi. Vo voľbách získal sám cez 400-tisíc preferenčných hlasov a nebolo to na základe jeho vysokoškolského vzdelania. Ak by sme dnes oňho ako premiéra prišli, jednou z alternatív sú aj predčasné parlamentné voľby a opätovný návrat strany, ktorá tu vládla 12 rokov a má na pleciach vyše dvesto káuz. Slovensko čakajú dôležité časy, kde musí byť pripravené na čerpanie eurofondov v oveľa väčšom objeme, ako to bolo doposiaľ. Za predchádzajúcej vlády sa naša krajina prepadla na predposledné miesto v efektivite čerpania eurofondov v rámci celej Európskej únie. Na predposledné miesto. Viem, že takúto alternatívu pre náš štát nechcem. Ako bývalú tenistku ma tréneri učili bojovať až do poslednej lopty. Náš súper dnes možno vyhral nejaký ten game-dva, avšak hrá sa do poslednej loptičky a ja pevne verím, že tento súboj vyhráme. A preto Igora Matoviča vo funkcii podržím a som presvedčená, že tento deň, toto ráno našu koalíciu ešte viac zjednotí. Ďakujem.
10. schôdza NR SR - 1.deň - B. popoludní
Dátum: 2020-07-23
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

84. Ďakujem za slovo. Pán opozičný poslanec Blanár, prepáčte, ale obsah vašej rozpravy je v preklade pre tých, ktorí nerozumejú: Blá-blá-blá, blá-blá-blá-blá-blá. A ešte som si zapamätala, že blá-blá-blá, blá-blá-blá, blá-blá-blá, blá, blá, blá. Ďakujem. (Potlesk.)
9. schôdza NR SR - 1.deň - B. popoludní
Dátum: 2020-07-07
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

40. Ďakujem za slovo. Pán poslanec Raši, že mňa by zaujímalo, že kde ste vtedy bol a čo ste vtedy hovoril, keď pán Danko skopíroval celú svoju rigoróznu prácu, že prečo ste vtedy nevystúpil tak ako teraz, aj všetci vaši kolegovia? No zo SMER-u už nie, z HLAS-u.
8. schôdza NR SR - 4.deň - B. popoludní
Dátum: 2020-06-09
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

94. Ďakujem za slovo. Pán poslanec Gyimesi, mňa veľmi oslovila vaša úprimnosť a autentickosť, ale dôvod, prečo som sa prihlásila do tejto faktickej poznámky, je, že som veľmi rada, že ste opäť medzi nami a že ste zdravý a že tá ťažká autonehoda dopadla, ako dopadla. (Povedané so smiechom.) Takže ďakujem.
8. schôdza NR SR - 3.deň - A. dopoludnia
Dátum: 2020-06-05
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

66. Ďakujem za slovo. Pán poslanec Borguľa, vy ste skoro všetko povedal, čo som ja mala na mysli. Mňa len napáda jedno slovenské príslovie, kde sa hovorí, že "všetko zlé je na niečo dobré". A ja pevne verím, že toho, čo sme tu boli teraz svedkami, že bude to na niečo dobré. Ja tento zákon osobne podporím. A chcem povedať, že nášmu pánovi ministrovi zdravotníctva veríme a stojíme za ním. Ďakujem. (Potlesk.)
8. schôdza NR SR - 1.deň - B. popoludní
Dátum: 2020-06-03
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

64. Ďakujem za slovo. V prvom rade, Karol, plne s tebou súhlasím. Pán Petrák, takýto zákon práveže rieši veľa, je to zmyselný a logický zákon. Prišiel práve včas a tiež možno vy by ste mali začať športovať, aby ste vedeli, o čom rozprávate. A ja by som poprosila pána ministra Gröhlinga, aby z tohto zákona nič nevyhadzoval. Ďakujem.
8. schôdza NR SR - 1.deň - B. popoludní
Dátum: 2020-06-03
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

48. Ďakujem za slovo. Pán Sloboda, plne s vami súhlasím. Ja som tu sčasti za šport a som tu vlastne aj za tenistov. Šport je nevyhnutná časť našich životov a hlavne tí, ktorí športujú, tak chcú a môžu byť aj oveľa zdravší, a takže ako ste hovorili, že budúcnosť týchto športovcov je vlastne v neistote, takže s týmto návrhom súhlasím a ho podporím. Ďakujem.
7. schôdza NR SR - 5.deň - B. popoludní
Dátum: 2020-05-19
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

129. Ďakujem, pán Osuský. Ja plne s vami súhlasím a ako ste spomenuli, my, ja som tiež členka zahraničného výboru a chcela by som povedať, že nemám ten pocit, že by sme niekoho kádrovali. Ja si osobne myslím, že ten pán poslanec, ktorého meno sa nevyslovuje, sa vykádroval sám hlavne svojím správaním. Každý strom poznáme podľa jeho ovocia a ja si osobne myslím, že ak tento strom pána Blahu by mal dobré ovocie za posledné roky, tak nemali by sme s tým problém, aby tam bol. Takže ja si osobne myslím, že on sa vykádroval sám svojím správaním. A opäť opakujem, že každý strom poznáte podľa jeho ovocia. Ďakujem veľmi pekne.